CELEX: 
Language: fi
Date: 2017-03-02 00:00:00
Title: KOMISSION DELEGOITU ASETUS (EU) …/…, OTC-johdannaisista, keskusvastapuolista ja kauppatietorekistereistä annetun Euroopan parlamentin ja neuvoston asetuksen (EU) N:o 648/2012 muuttamisesta sen soveltamisalan ulkopuolelle jääviä yhteisöjä koskevan luettelon osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               OTC-johdannaisia, keskusvastapuolia ja kauppatietorekistereitä koskeva asetus (EU) N:o 648/2012, jäljempänä, ”markkinarakenneasetus”, annettiin 4. heinäkuuta 2012, ja se tuli voimaan 16. elokuuta 2012. 
            
            
               Markkinarakenneasetusta ei sovelleta unionissa keskuspankkeihin eikä julkisiin elimiin, joiden vastuulla on julkisen velan hoito tai jotka osallistuvat sen hoitoon. 
            
            
               Markkinarakenneasetuksen 1 artiklan 6 kohdassa komissiolle siirretään valta antaa 82 artiklan mukaisesti delegoituja säädöksiä niitä yhteisöjä koskevan luettelon muuttamiseksi, joihin kyseistä asetusta ei sovelleta.
            
            
               Euroopan komissio on markkinarakenneasetuksen 1 artiklan 6 kohdan mukaisesti arvioinut, miten keskuspankkeja ja julkista velkaa hoitavia julkisia elimiä kohdellaan eräissä kolmansissa maissa, joissa OTC-johdannaisuudistusten toteutus on edennyt riittävästi tai jotka ovat erityisesti pyytäneet arviointia. Analyysi esitetään tähän delegoituun säädökseen liitetyssä kertomuksessa, joka annetaan Euroopan parlamentille ja neuvostolle. Kertomuksessa todetaan, että nykytilanteessa Australian, Hongkongin, Kanadan, Meksikon, Singaporen ja Sveitsin keskuspankit ja julkiset elimet, joiden vastuulla on julkisen velan hoito tai jotka osallistuvat sen hoitoon, olisi lisättävä luetteloon yhteisöistä, joihin markkinarakenneasetusta ei sovelleta. 
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Arvioinnin kuluessa komission yksiköt olivat yhteydessä näihin kuuteen arvioitavaan lainkäyttöalueeseen kerätäkseen tietoja OTC-johdannaisia koskevista lainsäädäntökehyksistä ja erityisesti siitä, miten kyseisissä kehyksissä kohdellaan keskuspankkeja ja julkisia elimiä, joiden vastuulla on julkisen velan hoito tai jotka osallistuvat sen hoitoon. 
            
            
               Lisäksi komission yksiköt kuulivat Euroopan arvopaperikomitean asiantuntijaryhmää, jossa on edustajia jäsenvaltioista.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Asetuksen 1 artiklassa esitetään muutokset asetukseen (EU) N:o 648/2012.
            
            
               Asetuksen 2 artiklassa säädetään, että asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               KOMISSION DELEGOITU ASETUS (EU) …/…,
            
            
               annettu 2.3.2017,
            
            
               OTC-johdannaisista, keskusvastapuolista ja kauppatietorekistereistä annetun Euroopan parlamentin ja neuvoston asetuksen (EU) N:o 648/2012 muuttamisesta sen soveltamisalan ulkopuolelle jääviä yhteisöjä koskevan luettelon osalta
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012
                  1
                ja erityisesti sen 1 artiklan 6 kohdan,
            
         
         
            
               sekä katsoo seuraavaa:
            
            
               (1)Rahapoliittisten velvollisuuksien hoidolla ja valtion velan hoidolla on yhteisiä vaikutuksia korkomarkkinoihin, ja näitä kahta tehtävää olisi koordinoitava sen varmistamiseksi, että ne suoritetaan tehokkaasti. Unionin keskuspankit ja muut julkiset elimet, jotka hoitavat julkista velkaa, jätetään asetuksen (EU) N:o 648/2012 soveltamisalan ulkopuolelle, jottei rajoitettaisi niiden kykyä suorittaa yhteisen edun mukaisia tehtäviä. Eri sääntöjen soveltaminen tällaisiin tehtäviin, kun niitä hoitavat kolmansien maiden yhteisöt, haittaisi niiden tehokkuutta. Sen varmistamiseksi, että kolmansien maiden keskuspankit ja muut julkiset elimet, joiden vastuulla on julkisen velan hoito tai jotka osallistuvat sen hoitoon, pystyvät edelleen hoitamaan tehtäviään asianmukaisella tavalla, asetuksen (EU) N:o 648/2012 soveltamisalan ulkopuolelle olisi jätettävä myös kolmansien maiden julkisia elimiä, joiden vastuulla on julkisen velan hoito tai jotka osallistuvat sen hoitoon. 
            
            
               (2)Komissio on suorittanut arvioinnin siitä, miten julkisia elimiä, joiden vastuulla on julkisen velan hoito tai jotka osallistuvat sen hoitoon, ja keskuspankkeja kohdellaan tiettyjen kolmansien maiden kansallisessa lainsäädännössä, sekä esittänyt päätelmänsä Euroopan parlamentille ja neuvostolle. Komissio on erityisesti tehnyt vertailuanalyysin kyseisestä kohtelusta sekä riskienhallintamenetelmistä, joita sovelletaan näiden elinten ja keskuspankkien tekemiin johdannaistransaktioihin kyseisillä lainkäyttöalueilla.
            
            
               (3)Komission analyysissä todetaan, että Australian, Hongkongin, Kanadan, Meksikon, Singaporen ja Sveitsin keskuspankit ja julkiset elimet, joiden vastuulla on julkisen velan hoito tai jotka osallistuvat sen hoitoon, olisi vapautettava asetuksessa (EU) N:o 648/2012 säädetyistä määritys- ja ilmoitusvaatimuksista.
            
            
               (4)Australian, Hongkongin, Kanadan, Meksikon, Singaporen ja Sveitsin keskuspankit ja julkiset elimet, joiden vastuulla on julkisen velan hoito tai jotka osallistuvat sen hoitoon, olisi näin ollen lisättävä asetuksessa (EU) N:o 648/2012 säädettyyn soveltamisalan ulkopuolelle jääviä yhteisöjä koskevaan luetteloon.
            
            
               (5)Komissio seuraa jatkossakin säännöllisesti asetuksessa (EU) N:o 648/2012 säädetyistä määritys- ja ilmoitusvaatimuksista vapautettujen keskuspankkien ja julkisten elinten kohtelua. Luettelo voidaan saattaa ajan tasalle ottaen huomioon kyseisissä kolmansissa maissa tapahtunut kehitys ja mahdolliset uudet tietolähteet. Tällainen uudelleenarviointi voi johtaa tiettyjen kolmansien maiden poistamiseen soveltamisalan ulkopuolelle jäävien yhteisöjen luettelosta,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Lisätään asetuksen (EU) N:o 648/2012 1 artiklan 4 kohdan c alakohtaan alakohdat seuraavasti:
            
            
               ”iii)
                     Australia 
            
            
                iv)Kanada
            
            
                v)Hongkong
            
            
                vi)Meksiko
            
            
                vii)Singapore
            
            
                viii)Sveitsi.”
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. 
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 2.3.2017.
            
            
               
                     Komission puolesta
               
            
         
         
            
               
                     Puheenjohtaja
                     Jean-Claude JUNCKER
               
               
            
         
         
            
                  
                     (1)
                  EUVL L 201, 27.7.2012, s. 1.